

 **SLUŽBENI GLASNIK**

**OPĆINE SALI**

**Broj: 6 Sali, 17. kolovoza 2022. Godina: X**

**SADRŽAJ:**

* Odluka o izradi izmjene i dopune Prostornog plana uređenja Općine Sali ………………. 2

REPUBLIKA HRVATSKA

ZADARSKA ŽUPANIJA

OPĆINA SALI

**Općinsko vijeće**

KLASA: 350-01/22-01/03

URBROJ: 2198/15-01-22-3

Sali, 11. kolovoza 2022

Temeljem članka 86. Zakona o prostornom uređenju (NN 153/13, 65/17, 114/18, 39/19 i 98/19) te članka 30. Statuta Općine Sali ("Službeni glasnik Općine Sali " br. 2/2015) Općinsko vijeće Općine Sali na svojoj 7. sjednici održanoj dana 11. kolovoza 2022. godine, donijelo je:

**O D L U K U**

**o izradi**

**izmjene i dopune**

**PROSTORNOG PLANA UREĐENJA OPĆINE SALI**

**Članak**

**Pravna osnova za izradu i donošenje izmjene i dopune PPUO Sali**

(1) Donosi se Odluka o izradi izmjene i dopune Prostornog plana uređenja Općine Sali ("Službeni glasnik Zadarske županije“ broj 11/02, 23/08, 10/12 i "Službeni glasnik Općine Sali" 05/16 i 03/21) - u daljnjem tekstu: *Odluka*.

(2) Izmjena i dopuna Prostornog plana uređenja Općine Sali izrađuje se i donosi u skladu s ovom *Odlukom* i odredbama Zakona o prostornom uređenju (NN 153/13, 65/17, 114/18, 39/19 i 98/19) – u daljnjem tekstu: *Zakon*.

**Članak**

**Razlozi za izradu izmjene i dopune PPUO Sali**

Pristupit će se izradi i donošenju izmjene i dopune PPUO Sali (u daljnjem tekstu: *PPUO* ili *Plan*) a koje se odnose na dopunu dijela Odredbi za provedbu Plana, i to u podnaslovu 4. UVJETI SMJEŠTAJA JAVNIH I DRUŠTVENIH DJELATNOSTI. Naime, potrebno je propisati posebne uvjete za izgradnju osnovne škole s patećim sadržajima u naselju Sali zbog specifičnosti lokacije na kojoj je namjeravana gradnja.

**Članak**

**Obuhvat izrade izmjena i dopuna PPUO-a**

Izmjena i dopuna Plana obuhvaća tekstualni dio Plana. Kartografski prikazi Plan ne mijenjaju se.

**Članak**

**Sažeta ocjena stanja u obuhvatu izmjene i dopune Plana**

(1) Provedbene odredbe iz važećeg Plana propisuju općenite uvjete za izgradnju zgrada javne i društvene namjene, koje zbog specifičnosti urbane strukture ovog otočkog naselja i konfiguracije terena često ne omogućuju izgradnju prijeko potrebnih javnih sadržaja. K tome treba dodati da su raspoložive lokacije u naselju Sali za izgradnju sadržaja javne i društvene namjene vrlo ograničene.

(2) Raspoloživa lokacija za izgradnju osnovne škole u naselju Sali je vrlo strma. Primjenom općih uvjeta za izgradnju zgrade javne i društvene namjene neće biti moguće izgraditi školu na ovoj lokaciji, pa je potrebno prilagoditi uvjete za građenje po kojima će se moći izgraditi prijeko potrebna osnovna škola s pratećim sadržajima u ovom naselju, te zadovoljiti potrebe koje nameću pozitivna demografska kretanja ovog otoka.

**Članak**

**Ciljevi i programska polazišta izmjena i dopuna Plana**

Osnovni cilj izrade izmjene i dopune Plana u području obuhvata izmjene i dopune iz članka 3. ove Odluke jest osiguranje preduvjeta za kvalitetno i sigurno obrazovanje djece iz ovog dijela Dugog otoka.

**Članak**

**Popis sektorskih strategija, planova, studija i drugih dokumenata propisanih posebnim zakonima kojima, odnosno u skladu s kojima se utvrđuju zahtjevi za izradu izmjena i dopuna Plana**

(1) Osobe iz članka 8. ove Odluke obvezne su dostaviti sektorske strategije, planove, studije i druge dokumente propisane posebnim propisima kojima, odnosno u skladu s kojima utvrđuju zahtjeve za izradu izmjene i dopune Plana.

(2) Nositelj izrade dostavlja primjerak ove Odluke tijelima i osobama iz prethodnog stavka. Uz dostavu Odluke upućuje i poziv za dostavu zahtjeva (podaci, planske smjernice i propisani dokumenti) za izradu izmjena i dopuna Plana.

(3) Tijela i osobe određene posebnim propisima iz ovog članka moraju u dostavljenim zahtjevima sukladno Zakonu odrediti važeće propise i njihove odredbe te druge stručne i ostale dokumente, na kojima temelje svoje zahtjeve u obuhvatu izmjena i dopuna Plana.

(4) Rok za dostavu zahtjeva određen je u trajanju od 15 dana od datuma primitka obavijesti o izradi izmjena i dopuna Plana i ove Odluke. Ukoliko tijela i osobe određeni posebnim propisima ne dostave zahtjeve u određenom roku, smatrat će se da ih nemaju. U tom slučaju moraju se u izradi i donošenju Plana poštivati uvjeti koje za sadržaj prostornog plana određuju odgovarajući važeći propisi i dokumenti.

**Članak**

**Način pribavljanja stručnih rješenja izmjena i dopuna Plana**

(1) U izradi izmjene i dopune Plana koristit će se sva raspoloživa prostorna dokumentacija koju iz područja svog djelokruga osigurava Općina Sali (inačica sadašnjeg *Plana* u digitalnom obliku, idejni projekt osnovne škole s pratećim sadržajima i sl.).

(2) Druga stručna rješenja će se pribaviti ukoliko se pokaže potreba.

**Članak**

**Popis javnopravnih tijela određenih posebnim propisima koja daju zahtjeve za izradu izmjene i dopune Plana te drugih sudionika korisnika prostora koji trebaju sudjelovati u izradi izmjene i dopune Plana**

(1) Za potrebe izmjena i dopuna Plana utvrđuje se popis tijela i osoba određenih posebnim propisima od kojih će se zatražiti podatci, planske smjernice i dokumenti koja daju tijela i osobe određene posebnim propisima u skladu s odredbama članka 90. Zakona o prostornom uređenju:

* Ministarstvo znanost i obrazovanje
* Ministarstvo unutarnjih poslova Republike Hrvatske, PU Zadarska, Odjel zaštite od požara i civilne zaštite, Zadar
* DUZS, Područni ured za zaštitu i spašavanje Zadar
* Ministarstvo kulture; Konzervatorski odjel u Zadru
* Javno poduzeće za upravljanje odvodnjom
* Hrvatske vode, VGO Split
* Vodovod d.o.o., Zadar ili javno poduzeće koje je uspostavila Općina
* HEP d.d., Elektra Zadar
* mjesni odbori općine Sali
* susjedne jedinice lokalne samouprave
* i drugi ako se za to ukaže potreba u tijeku izrade Plana

(2) Tijela i osobe iz ovog članka dužni su nositelju izrade, na njegov zahtjev, dostaviti bez naknade raspoložive podatke i drugu dokumentaciju iz njihovih djelokruga koji su potrebni za izradu Izmjena i dopuna Plana.

**Članak**

**Planirani rok za izradu izmjene i dopune Plana, odnosno njegovih pojedinih faza**

Za izradu izmjene i dopune PPUO Sali planiraju se slijedeći rokovi:

1. dostava zahtjeva tijelima i osobama za izradu izmjena i dopuna Plana sukladno članku 90. Zakona o prostornom uređenju
2. osobe i tijela iz članka 8. ove Odluke dužna su dostaviti zahtjeve na Plan u roku od 15 dana od dana dostave zahtjeva iz članka 6. ove Odluke
3. izrada nacrta prijedloga izmjena i dopuna Plana u roku od 60 dana od isteka roka iz prethodne alineje
4. javni uvid - u trajanju do najviše 15 dana
5. mjesto i vrijeme javnog izlaganja, mjesto i vrijeme uvida u Plan te rok u kojem se nositelju izrade dostavljaju pisana očitovanja, mišljenja, prijedlozi i primjedbe na prijedlog Plana biti će definirani u Objavi javne rasprave
6. javnopravno tijelo koje je dalo, odnosno trebalo dati zahtjeve za izradu Plana u javnoj raspravi sudjeluje davanjem mišljenja o prihvaćanju tih zahtjeva, odnosno mišljenja o primjeni posebnog propisa i/ili dokumenta koji je od utjecaja na Plan, a prema članku 101. Zakona
7. izrada Izvješća o javnoj raspravi - u roku od 15. dana od proteka roka za davanje pisanih prijedloga i primjedbi na Plan
8. izrada nacrta konačnog prijedloga izmjene i dopune Plana u roku od 30 dana od prihvaćanja izvješća o javnoj raspravi
9. općinski načelnik utvrđuje konačni prijedlog Plana najkasnije 15 dana od primitka nacrta konačnog prijedloga Plana od izrađivača Plana i upućuje isti Županijskom Zavodu za prostorno uređenje Zadarske županije radi pribavljanja mišljenja Zavoda o usklađenosti konačnog prijedloga izmjene i dopune PPUO Sali s Prostornim planom Zadarske županije.
10. nakon pribavljanja pozitivnog mišljenja Županijskog Zavoda, nositelj izrade dostavlja Ministarstvu zahtjev za suglasnost na plan.
11. nositelj izrade izmjene i dopune Plana dužan je uputiti obavijest sudionicima javne rasprave prije upućivanja konačnog prijedloga izmjene i dopune Plana predstavničkom tijelu na donošenje, a prema članku 106. Zakona
12. objava Odluke o donošenju izmjene i dopune Plana u roku od 15 dana od dana izglasavanja Odluke objavljuje se u "Službenom glasniku Općine Sali".

**Članak**

**Izvori financiranja izrade izmjena i dopuna Plana**

Sukladno čl. 63 Zakona o prostornom uređenju sredstva za izradu izmjene i dopune Plana osigurat će Općina Sali.

**Članak**

**Druga pitanja značajna za izradu nacrta izmjene i dopune Plana**

(1) Tijekom izrade i donošenja izmjene i dopune Plana nema posebne zabrane izdavanja akata kojima se odobravaju zahvati u prostoru i građenje.

(2) Jedan primjerak ove Odluke dostavlja se Zavodu za prostorni razvoj Republike Hrvatske i objavljuje se na internet stranicama Ministarstva. Odluka se objavljuje i na internet stranicama Općine.

(3) Obavijest o javnoj raspravi dostavlja se Ministarstvu prostornog uređenja, graditeljstva i državne imovine koje objavljuje istu na internet stranicama Ministarstva. Obavijest se objavljuje i na internet stranicama Općine.

(4) Izvješće o javnoj raspravi dostavlja se Ministarstvu prostornog uređenja, graditeljstva i državne imovine koje objavljuje istu na internet stranicama Ministarstva. Izvješće se objavljuje i na internet stranicama Općine.

(5) Ova Odluka stupa na snagu osmog dana od dana objave u "Službeni glasnik Općine Sali "

 OPĆINSKO VIJEĆE OPĆINE SALI

 Predsjednica

 Ivana Kirinić Frka

|  |
| --- |
| „Službeni glasnik Općine Sali“ – Službeno glasilo Općine SaliIzdavač: Općina SaliSali, Sali II 74 A, telefon: 023/377-042Službeni glasnik objavljuje se na: www.opcina-sali.hr |